LHBT-rettigheter i Israel

**LHBT-rettigheter i Israel** har sterk støtte i det israelske lovverket og i befolkningen, og i Midtøsten står Israel i særstilling i forhold til å ivareta LHBT-personers rettigheter. Situasjonen er langt mer restriktiv på Vestbredden og Gazastripen hvor det henholdsvis er den palestinske selvstyremyndigheten og Hamas som legger premissene.

## Israel
Homofili ble formelt avkriminalisert i Israel i 1988, og siden da har landet utviklet seg til å bli en av de mest LHBT-vennlige statene i Midtøsten. Diskriminering på grunn av seksuell orientering er forbudt i arbeidslivet og flere andre områder. Transpersoner har også rett til kjønnsbekreftende behandling og endring av juridisk kjønn.

Det er ikke mulig for likekjønnede å inngå ekteskap i Israel i juridisk forstand, men landet aksepterer og registrerer likekjønnede ekteskap inngått i utlandet. Likekjønnede par har rett til adopsjon, og surrogati har siden 2022 vært tillatt for homofile menn. Lesbiske par har lenge hatt tilgang til assistert befruktning. Israel tillater åpent homofile, lesbiske og transpersoner å tjene i forsvaret, og diskriminering er forbudt.

Tel Aviv regnes som en av verdens mest LHBT-vennlige byer, med en årlig Pride-parade som tiltrekker seg titusenvis av deltakere fra hele verden. Offentligheten er i stor grad støttende, spesielt i urbane områder.

Blant ortodokse jøder er motstanden mot LHBT-rettigheter betydelig, i en undersøkelse fra 2021 var det kun 39 % av disse som støttet juridisk anerkjennelse av likekjønnet samliv. Det var lenge utenkelig å at LHBT-personer også kunne praktisere ortodoks jødedom. De senere årene har det imidlertid blitt en økende aksept også blant konservative religiøse for LHBT-personers rettigheter og inklusjon. Da det i 2022 ble dannet en regjeringskoalisjon som også inkluderte ultra-ortodokse partier, skapte dette bekymring for at disse skulle få gjennomslag for innskrenking av LHBT-personers rettigheter, men statsminister Benjamin Netanyahu uttalte da at det ikke ville være aktuelt å inngå politiske kompromisser på dette.

Samtidig som Israel får internasjonal anerkjennelse for sin LHBT-politikk, har landet også blitt anklaget for «rosavasking», altså å fremstille seg selv som LHBT-vennlig for å lede oppmerksomheten bort fra anklager om menneskerettighetsbrudd i de okkuperte områdene.

## De palestinske selvstyrte områdene
De palestinske selvstyremyndighetene på Vestbredden har ingen lover som eksplisitt kriminaliserer homofili, men religiøse dogmer og sosiale konstruksjoner gjør det vanskelig for LHBT-personer. Diskriminering, trakassering og vold mot LHBT-personer er utbredt og blir sjelden straffeforfulgt. Det finnes ingen juridiske rettigheter for likekjønnede par, og ingen lovgivning som beskytter mot diskriminering basert på seksuell orientering eller kjønnsidentitet. Det finnes enkelte LHBT-aktivister og organisasjoner som arbeider i skjul eller med støtte fra israelske eller internasjonale grupper, men disse møter ofte motstand fra både myndigheter og lokalsamfunn.

Situasjonen i Gaza er betydelig mer alvorlig. LHBT-personer i Gaza lever i ekstremt skjul, og mange forsøker å flykte for å unnslippe forfølgelse. Hamas anser homofili som ulovlig og umoralsk. Personer som mistenkes for å være homofile risikerer arrestasjon, tortur og i noen tilfeller dødsstraff. I 2025 kom israelske soldater over hemmelige dokumenter på Gazastripen som viste at Hamas hadde henrettet egne medlemmer som hadde begått homofile voldtekter i forbindelse med terrorangrepet på Israel 7. oktober 2023.

Mange LHBT-personer fra de palestinske områdene har søkt asyl i Israel eller Europa. Israel har i en del tilfeller gitt midlertidig opphold til palestinske homofile, særlig hvis de står i fare for forfølgelse.

## Referanser


## Eksterne lenker
*